Sportning eshkak eshish turlari boʻyicha Respublika ixtisoslashtirilgan bolalar-oʻsmirlar olimpiya zaxiralari sport maktabini tashkil etish toʻgʻrisida
(resolution, 2018-07-09)

Olimpiya zaxiralarining sport salohiyatini yanada rivojlantirish, sportning eshkak eshish turlari boʻyicha Oʻzbekiston Respublikasi sport terma jamoalarini tayyorlashni bosqichma-bosqich zarur darajada tashkil etish, iqtidorli bolalarni sport bilan muntazam shugʻullanishga faol jalb qilish, ulardan Oʻzbekiston Respublikasi sport terma jamoalarining ishonchli zaxirasini shakllantirish maqsadida Vazirlar Mahkamasi qaror qiladi: 1. Samarqand viloyati hokimligi, Oʻzbekiston Respublikasi Madaniyat va sport ishlari vazirligining Samarqand viloyati, Samarqand tumani, “Qoʻshtamgʻali” qishloq fuqarolar yigʻini, Konigil qishlogʻida joylashgan Samarqand viloyati Madaniyat va sport ishlari boshqarmasi huzuridagi sportning eshkak eshish turlari boʻyicha bolalar-oʻsmirlar sport maktabi negizida Oʻzbekiston Respublikasi Jismoniy tarbiya va sport vazirligi huzuridagi Sportning eshkak eshish turlari boʻyicha Respublika ixtisoslashtirilgan bolalar-oʻsmirlar olimpiya zaxiralari maktabini tashkil etish toʻgʻrisidagi taklifiga rozilik berilsin. 2. Belgilab qoʻyilsinki: Sportning eshkak eshish turlari boʻyicha Respublika ixtisoslashtirilgan bolalar-oʻsmirlar olimpiya zaxiralari sport maktabi oʻz faoliyatini Vazirlar Mahkamasining “Sport maktablari faoliyatini hamda sport maktablari trenerlari va mutaxassislari mehnatini moddiy ragʻbatlantirish tizimini yanada takomillashtirish toʻgʻrisida” 2010-yil 23-sentabrdagi 211-son qarori bilan tasdiqlangan Oʻzbekiston Respublikasidagi Davlat budjetidan moliyalashtiriladigan sport maktablari toʻgʻrisidagi Nizomga muvofiq amalga oshiruvchi maktabdan tashqari sport-taʼlim muassasasi hisoblanadi; respublika va mintaqalar stajyorlar va asosiy terma jamoalar tarkiblarini toʻldirishga qodir boʻlgan yuqori malakali sportchilarni tayyorlash, sportning eshkak eshish turlarini – akademik eshkak eshish va baydarka va kanoeda eshkak eshish turlarini rivojlantirish Sportning eshkak eshish turlari boʻyicha Respublika ixtisoslashtirilgan bolalar-oʻsmirlar olimpiya zaxiralari maktabi faoliyatining asosiy yoʻnalishlari hisoblanadi; Sportning eshkak eshish turlari boʻyicha Respublika ixtisoslashtirilgan bolalar-oʻsmirlar olimpiya zaxiralari sport maktabiga oʻquvchi-sportchilarni qabul qilish sport maktablari va klublarida dastlabki tayyorgarlikdan oʻtgan, sportning eshkak eshish turlari bilan shugʻullanish uchun sport koʻrsatkichlariga va yuqori klassli sportchining tegishli salohiyatiga ega boʻlgan iqtidorli bolalar orasidan amalga oshiriladi; sport maktabida oʻquv yili 2-sentabrda boshlanadi. Oʻquv yilining davomiyligi sport turining xususiyatiga, sport hamda ommaviy jismoniy tarbiya tadbirlarining kalendar rejasiga, sport tayyorgarligini davriylashtirishga bogʻliq boʻladi hamda sport maktabining rahbariyati tomonidan sportning har bir turi uchun yakka tartibda belgilanishi mumkin; Sportning eshkak eshish turlari boʻyicha Respublika ixtisoslashtirilgan bolalar-oʻsmirlar olimpiya zaxiralari sport maktabining oʻquvchi-sportchilari umumtaʼlim dasturlari boʻyicha yaqin joylashgan umumtaʼlim maktablarida oʻqitiladi. 3. Quyidagilar Sportning eshkak eshish turlari boʻyicha Respublika ixtisoslashtirilgan bolalar-oʻsmirlar olimpiya zaxiralari sport maktabining asosiy vazifalari etib belgilansin: respublikaning barcha mintaqalaridan sportning eshkak eshish turlari bilan shugʻullanish uchun zarur sport koʻrsatkichlariga, sport salohiyatiga, sportning tanlangan turi boʻyicha professional koʻnikmalarga va mahoratga ega boʻlgan iqtidorli va istiqbolli bolalarni puxta tanlab olish; sportning eshkak eshish turlari boʻyicha eng yangi ilmiy-metodik tavsiyalar va yutuqlar asosida sport zaxiralarini va Oʻzbekiston Respublikasi sport terma jamoalari uchun yuqori klassli sportchilarni tayyorlash uchun oʻquv-mashq jarayonini tashkil etish; yuqori klassli sportchilarni tayyorlash boʻyicha oʻquv-mashq jarayonini tashkil etish uchun zarur boʻlgan zamonaviy moddiy-texnika bazasini va malakali trenerlar tarkibini yaratish; nazariy tayyorgarlikni va texnik-taktik koʻnikmalarni takomillashtirish, eshkakchilarning professional sifatlarini rivojlantirish, shuningdek sportning eshkak eshish turlarini rivojlantirishning xalqaro talablariga muvofiq Oʻzbekiston Respublikasi sport terma jamoalarini tayyorlash darajasini oshirish; sportchilar va trenerlar tarkibining kasb mahoratini oshirish yuzasidan tajriba almashish sohasida sportning eshkak eshish turlari boʻyicha xorijiy maktablar, akademiyalar va klublar bilan hamkorlikni rivojlantirish. 4. Sportning eshkak eshish turlari boʻyicha Respublika ixtisoslashtirilgan bolalar-oʻsmirlar olimpiya zaxiralari sport maktabining tuzilmasi ilovaga muvofiq tasdiqlansin. 5. Oʻzbekiston Respublikasi Jismoniy tarbiya va sport vazirligi: bir oy muddatda Sportning eshkak eshish turlari boʻyicha Respublika ixtisoslashtirilgan bolalar-oʻsmirlar olimpiya zaxiralari sport maktabining belgilangan tartibda davlat roʻyxatidan oʻtkazilishini taʼminlasin. Oʻzbekiston “Rowing & Sanoe” federatsiyasi bilan birgalikda Sportning eshkak eshish turlari boʻyicha Respublika ixtisoslashtirilgan bolalar-oʻsmirlar olimpiya zaxiralari sport maktabini malakali mutaxassislar bilan taʼminlash, oʻquv-mashq jarayonini zarur darajada tashkil etish uchun zarur boʻlgan oʻquv-metodik adabiyotlarni tanlab olgan holda oʻquv binolarini jihozlash chora-tadbirlarini taʼminlasin, shuningdek xorijiy sportchilar oʻquv-mashq yigʻinlarini, respublika va xalqaro musobaqalarni, regatalar hamda turnirlarni tayyorlash va oʻtkazish uchun Sportning eshkak eshish turlari boʻyicha Respublika ixtisoslashtirilgan bolalar-oʻsmirlar olimpiya zaxiralari sport maktabining moddiy-texnika bazasidan foydalanish tartibini ishlab chiqsin va tasdiqlasin; Sportning eshkak eshish turlari boʻyicha Respublika ixtisoslashtirilgan bolalar-oʻsmirlar olimpiya zaxiralari sport maktabi oʻquvchi-sportchilarini tayyorlash sifati ustidan tizimli monitoringni hamda, zaruriyat boʻlganda, oʻquv-mashq jarayonini takomillashtirish yuzasidan tegishli takliflar kiritilishini taʼminlasin. 6. Quyidagilar: Oʻzbekiston “Rowing & Canoe” Federatsiyasi tomonidan “Oʻzbekenergo” davlat-aksiyadorlik kompaniyasi mablagʻlari hisobiga Sportning eshkak eshish turlari boʻyicha Respublika ixtisoslashtirilgan bolalar-oʻsmirlar olimpiya zaxiralari sport maktabida olimpiya sport musobaqalarini oʻtkazish talablariga muvofiq yirik xalqaro musobaqalar, regatalar, turnirlar oʻtkazish uchun 1 020 000 (bir million yigirma ming) yevro qiymatidagi “Start-Finish” elektron axborot tizimi sotib olinganligi va oʻrnatilganligi; oʻrnatilgan “Start-Finish” elektron axborot tizimi Oʻzbekiston “Rowing & Canoe” Federatsiyasi balansidan Sportning eshkak eshish turlari boʻyicha Respublika ixtisoslashtirilgan bolalar-oʻsmirlar olimpiya zaxiralari sport maktabi balansiga bepul oʻtkazilishi maʼlumot uchun qabul qilinsin. 7. Samarqand viloyati hokimligi, Oʻzbekiston “Rowing & Canoe” Federatsiyasi xayriya ehsonlari mablagʻlarini jalb etgan holda: Jahon kanoe federatsiyasi standartlariga muvofiq Sportning eshkak eshish turlari boʻyicha Respublika ixtisoslashtirilgan bolalar-oʻsmirlar olimpiya zaxiralari sport maktabi obyektlarining qurilish-montaj va obodonlashtirish ishlarining 2013-yil III choragigacha tugallanishini; Sportning eshkak eshish turlari boʻyicha Respublika ixtisoslashtirilgan bolalar-oʻsmirlar olimpiya zaxiralari sport maktabini 4 ta avtotransport vositasi, shu jumladan 1 ta xizmat va 3 ta maxsus avtotransport bilan taʼminlasinlar. 8. Oʻzbekiston Respublikasi Davlat arxitektura va qurilish qoʻmitasi Sportning eshkak eshish turlari boʻyicha Respublika ixtisoslashtirilgan bolalar-oʻsmirlar olimpiya zaxiralari sport maktabi obyektlari boʻyicha loyiha-smeta hujjatlarining belgilangan tartibda ekspertizadan oʻtkazilishini taʼminlasin hamda qurilish-montaj ishlarini bajarish sifati yuzasidan nazorat oʻrnatsin. 9. Belgilab qoʻyilsinki, Sportning eshkak eshish turlari boʻyicha Respublika ixtisoslashtirilgan bolalar-oʻsmirlar olimpiya zaxiralari sport maktabi faoliyatini moliyalashtirish: Oʻzbekiston Respublikasi respublika budjeti mablagʻlari; maktab faoliyati sohasi boʻyicha pulli xizmatlarni amalga oshirishdan tushadigan mablagʻlar; jismoniy va yuridik shaxslar, shu jumladan, nodavlat notijorat tashkilotlarining xayriya ehsonlari; qonunchilikda taqiqlanmagan boshqa manbalar hisobiga amalga oshiriladi. 10. Oʻzbekiston Respublikasi Moliya vazirligi: 2013-yil uchun Samarqand viloyati budjeti va Oʻzbekiston Respublikasi respublika budjeti xarajatlar parametrlariga tegishli oʻzgartirishlar kiritsin, shuningdek 2014-yildan boshlab Oʻzbekiston Respublikasi Davlat budjeti loyihasini tuzishda Sportning eshkak eshish turlari boʻyicha Respublika ixtisoslashtirilgan bolalar-oʻsmirlar olimpiya zaxiralari sport maktabi taʼminoti uchun “Taʼlim” sohasiga ajratiladigan mablagʻlar doirasida zarur budjet mablagʻlarini nazarda tutsin. 4 ta avtotransport vositasini, shu jumladan 1 ta xizmat va 3 ta maxsus avtostransportni saqlash uchun limit ajratsin. 12. Mazkur qarorning bajarilishini nazorat qilish Oʻzbekiston Respublikasi Bosh vazirining oʻrinbosari A.I. Ikramov zimmasiga yuklansin.